**PRILOG UZ JAVNI NATJEČAJ**

**za prijam u radni odnos spremača u Upravni odjel za samoupravu**

Na temelju članka 17. i 19., u svezi s člankom 116. stavkom 1. Zakona o službenicima i namještenicima u lokalnoj i područnoj (regionalnoj) samoupravi (Narodne novine, broj: 86/08., 61/11., 4/18. i 112/19.), pročelnica Upravnog odjela za samoupravu Grada Požege (u nastavku teksta: Upravni odjel za samoupravu) raspisala je Javni natječaj za prijam u radni odnos na radno mjesto Spremača, jedan izvršitelj, na neodređeno vrijeme.

Predmetni Javni natječaj je objavljen u Narodnim novinama RH, broj: 85/24. od 19. srpnja 2024. godine, na Hrvatskom zavodu za zapošljavanje, Područni ured Požega i na internetskoj stranici Grada Požege.

Sukladno navedenom, daju se sljedeće

**OBAVIJESTI I UPUTE**

**kandidatima u postupku javnog natječaja**

**I. ROK ZA PREDAJU PRIJAVA**

 Prijave se predaju zaključno, s danom, **29. srpnja 2024. godine (ponedjeljak).**

**II. STRUČNI UVJETI, OPIS POSLOVA I PODACI O PLAĆI**

**Stručni uvjeti:** niža stručna sprema ili osnovna škola.

**Opis poslova radnog mjesta:**

Odražava čistoću u prostorijama gradske uprave i drugim poslovnim prostorima Grada Požege.

Obavlja i druge poslove po nalogu pročelnika Upravnog odjela za samoupravu.

**Podaci o plaći:**

Na radno mjesto Spremača u Upravnom odjelu za samoupravu za određivanje visine plaće primjenjuju se odredbe:

* Zakona o službenicima i namještenicima u lokalnoj i područnoj (regionalnoj) samoupravi (Narodne novine, broj: 86/08., 61/11., 4/18. i 112/19.)

- Zakona o plaćama u lokalnoj i područnoj (regionalnoj) samoupravi (Narodne novine, broj: 28/10. i 10/23.)

- Odluke o koeficijentima za obračun plaće službenika i namještenika u upravnim tijelima Grada Požege (Službene novine Grada Požege, broj: 20/23. i 1/24.)

- Kolektivnog ugovora za zaposlene u upravnim tijelima Grada Požege (Službene novine Grada Požege, broj: broj 7/21., 12/22., 23/22., 6/23., 8/23., 10/23., 17/23., 19/23., 6/24. i 7/24.).

Plaću radnog mjesta Spremača čini umnožak koeficijenta složenosti poslova radnog mjesta koji iznosi 1,30 i osnovice za obračun bruto plaće službenika od 839,14 eura, uvećano za 0,5% za svaku navršenu godinu radnog staža. Bruto plaća spremača iznosi 1.090,88 eura.

**III. PROVEDBA POSTUPKA I NAČIN TESTIRANJA**

**1. Natječaj provodi Povjerenstvo za provedbu natječaja (u nastavku teksta: Povjerenstvo) koje obavlja sljedeće poslove:**

- utvrđuje koje su prijave na natječaj pravodobne i potpune

- utvrđuje listu kandidata prijavljenih na natječaj koji ispunjavaju formalne uvjete propisane

 natječajem

- kandidate s liste poziva na prethodnu provjeru znanja i sposobnosti

- provodi postupak provjere znanja i sposobnosti

- podnosi izvješće o provedenom postupku, uz koje prilaže rang listu kandidata, s obzirom na

 rezultate provedene provjere znanja i sposobnosti.

**2. Prijave kandidata koji se ne upućuju u daljnji postupak**

 Ukoliko je prijava na natječaj nepravodobn**a** (podnesena nakon isteka roka za podnošenje prijave neposredno ili nepreporučeno putem pošte) i/ili nepotpuna (ne sadrži svu potrebnu dokumentaciju), ista se neće razmatrati, a osoba koja je podnijela nepotpunu i/ili nepravodobnu prijavu ili osoba koja ne ispunjava formalne uvjete iz natječaja ne smatra se kandidatom prijavljenim na natječaj. Osobi koja nije podnijela pravodobnu i urednu prijavu ili ne ispunjava formalne uvjete iz natječaja dostavit će se pisana obavijest u kojoj će se navesti razlozi zbog kojih se ne smatra kandidatom prijavljenim na natječaj. Protiv obavijesti osoba nema pravo podnošenja pravnog lijeka.

**3. Provjera znanja i sposobnosti kandidata**

 Prethodnoj provjeri znanja i sposobnosti kandidata mogu pristupiti samo kandidati koji ispunjavaju formalne uvjete iz natječaja.

 Kandidati će biti pozvani na pisano testiranje. Za kandidata koji ne pristupi pisanom testiranju smatrat će se da je povukao prijavu na natječaj.

 Prethodna provjera znanja i sposobnosti kandidata obavlja se putem pisanog testiranja i intervjua.

 Sukladno odredbi članka 116. stavka 2. Zakona o službenicima i namještenicima u lokalnoj i područnoj (regionalnoj) samoupravi (Narodne novine, broj: 86/08., 61/11., 4/18. i 112/19.), postupak testiranja se provodi putem pisanog testa iz općeg znanja.

**IV. PRAVILA TESTIRANJA**

Po dolasku na provjeru znanja pisanim testiranjem (u nastavku teksta: testiranje) od kandidata će biti zatraženo predočavanje odgovarajuće identifikacijske isprave radi utvrđivanja identiteta. Kandidati koji ne mogu dokazati identitet kao i osobe za koje se utvrdi da nisu podnijele prijavu na natječaj za radno mjesto za koje se obavlja testiranje, neće moći pristupiti testiranju.

Za kandidata koji ne pristupi testiranju smatrat će se da je povukao prijavu na natječaj.

Po utvrđivanju identiteta, kandidatima će biti podijeljen test za provjeru znanja.

Testiranje traje 45 minuta.

Kandidati su dužni pridržavati se utvrđenog vremena i rasporeda testiranja.

Za vrijeme testiranja u prostoriji za testiranje nije dopušteno:

* koristiti se bilo kakvom literaturom odnosno bilješkama
* koristiti mobitel ili druga komunikacijska sredstva
* napuštati prostoriju u kojoj se odvija testiranje
* razgovarati s ostalim kandidatima odnosno na bilo koji način remetiti koncentraciju kandidata.

Kandidati koji se ponašaju neprimjereno i/ili koji prekrše pravila biti će udaljeni s testiranja. Njihov rezultat neće se razmatrati i smatrat će se da su povukli prijavu na natječaj.

Testiranje se boduje određenim brojem bodova od 1 do 10. S kandidatima koji ostvare najmanje 50% bodova na Testiranju, održat će se razgovor (intervju).

Kandidati koji su uspješno položili test Povjerenstvo poziva da pristupe razgovoru (intervjuu) kojim Povjerenstvo utvrđuje interese, profesionalne ciljeve i motivaciju za rad u Upravnom odjelu za samoupravu. Rezultati intervjua boduju se od 1 do 10.

Ukupan broj bodova koji kandidat može postići testiranjem i razgovorom (intervjuom) je 20.

Nakon provedenog testiranja i razgovora (intervjua) Povjerenstvo utvrđuje Rang-listu kandidata prema ukupnom broju bodova ostvarenih na pisanom testiranju i razgovoru.

Povjerenstvo izrađuje i, uz ranije utvrđenu Rang-listu kandidata podnosi pročelnici Upravnog odjela za samoupravu (u nastavku teksta: pročelnica), Izvješće o provedenom postupku provjere znanja i sposobnosti koje potpisuju svi članovi.

Pročelnica donosi rješenje o prijmu u radni odnos kandidata. Rješenje će biti dostavljeno svim kandidatima prijavljenim na natječaj. Protiv rješenja o prijmu u radni odnos kandidat koji nije primljen može izjaviti žalbu Gradonačelniku Grada Požege u roku petnaest dana od dana dostave rješenja.

Kandidat kojeg se, nakon prethodne provjere znanja i sposobnosti, uputi na provjeru zdravstvene sposobnosti mora dostaviti uvjerenje o zdravstvenoj sposobnosti u roku od osam dana, a prije donošenja rješenja o prijmu u radni odnos.

Poziv za testiranje bit će objavljen na službenoj web-stranici Grada Požege ([www.pozega.hr](http://WWW.POZEGA.HR)) i na oglasnoj ploči Grada Požege najmanje pet dana prije testiranja.

**V. PODRUČJE TESTIRANJA**

Područje testiranja odnosi se napoznavanje tijela Grada Požege te ustrojstvo i djelokrug upravnih tijela Grada Požege. Pravni i drugi izvori za pripremanje kandidata za testiranje:

* Statut Grada Požege (Službene novine Grada Požege, broj: 2/21. i 11/22.)
* Odluka o ustrojstvu upravnih tijela Grada Požege (Službene novine Grada Požege, broj: 19/13., 8/14., 9/16., 14/16., 19/18., 12/21. i 22/21.- pročišćeni tekst, 11/22. i 20/23.).

**VI. DODATNE UPUTE I INFORMACIJE**

 Molimo podnositelje da prijavi prilože sve isprave naznačene u natječaju - nedostatak samo jedne isprave automatski isključuje podnositelja iz statusa kandidata. Ukoliko utvrdite da je potrebno dopuniti prijavu koju ste već podnijeli, to je moguće učiniti zaključno do dana isteka natječajnog roka (29. srpnja 2024. godine). Nema mogućnosti naknadne dostave dokumentacije, bez obzira na razloge.

Kandidat može tijekom natječajnog postupka pisanim putem povući prijavu.

PROČELNICA UPRAVNOG ODJELA ZA SAMOUPRAVU